
Κατ’ αρχάς σας μεταφέρω και τις δικές μου ευχαριστίες για την τιμητική σας πρόσκληση συμμετοχής μας στην παρούσα ημερίδα.  Θα μοιραστώ μαζί σας μερικά στοιχεία που περιγράφουν με περισσότερες λεπτομέρειες το εκπαιδευτικό μας έργο στο 'Ιδρυμα "Μαρία Τσάκος".

Ανταποκρινόμενοι στο όραμα του καπετάνιου Τσάκου από το 1978, συνεχίζουμε και επεκτείνουμε τις δράσεις μας για την προβολή της γλώσσας του πολιτισμού και του Ελληνισμού γενικότερα. 

Στο ‘Ιδρυμά μας φοιτούν άνθρωποι όλων των τάξεων και ηλικιών (από εφήβους και άνω) και κάθε μορφωτικού επιπέδου, ανάμεσα στους οποίους εξέχουσες προσωπικότητες των γραμμάτων και των τεχνών. Εκτιμάται ότι από τη σύστασή μας έχουν φοιτήσει στο ΄Ιδρυμα  περίπου 10.000 μαθητές.  Αξίζει να αναφερθεί ότι όλα τα μαθήματα προσφέρονται δωρεάν.

Στη γραφική παράσταση, που μοιραζόμαστε μαζί σας, εμφανίζεται η εξέλιξη του αριθμού των μαθητών μας, ο οποίος  είναι μειωμένος το 2002, λόγω της μεγάλης οικονομικής κρίσης που είχαμε στην Ουρουγουάη και το 2021 λόγω της πανδημίας. Η αξιοσημείωτη αύξηση της δεκαετίας του 2010, συνδέεται με την μεταστέγασή μας σε νέο μεγαλύτερο οίκημα και την προσθήκη καινούριων μαθημάτων. 
Οι μεγαλύτεροι σε ηλικία μαθητές μας διαθέτουν άπλετο χρόνο για τα μαθήματα που τους ενδιαφέρουν και έτσι προσέρχονται στο Ίδρυμα καθημερινά, γεγονός που δημιουργεί ισχυρούς δεσμούς μεταξύ τους αλλά και με το εκπαιδευτικό πρσωπικό.
Αυτό που εκπλήσσει κάθε Έλληνα που μας επισκέπτεται είναι ότι η συντριπτική πλειονότητα των μαθητών μας δεν είναι ελληνικής καταγωγής. Είναι άνθρωποι που έρχονται στο Ίδρυμα γιατί τους ενδιαφέρει να γνωρίσουν τον ελληνικό πολιτισμό και όχι γιατί έχουν κάποιο δεσμό αίματος με την Ελλάδα. Οι Έλληνες μαθητές είναι, κατά μέσο όρο, λιγότεροι από το 10 %, όπως φαίνεται και στη γραφική παράσταση.

Ας εξετάσουμε τώρα ποια είναι τα μαθήματα που προσφέρει το Ίδρυμα. Κατά τη σύστασή του, διδασκόταν μόνο η ελληνική γλώσσα. Λίγα χρόνια αργότερα προστέθηκαν τα μαθήματα χορού. Στη συνέχεια, ανάλογα με τις ανάγκες και τις δυνατότητές μας προστέθηκαν και άλλα μαθήματα: Λογοτεχνία, Χορωδία, Μαγειρική, Ιστορία της Τέχνης, Φιλοσοφία, Προσέγγιση στον Ελληνικό Πολιτισμό, Εργαστήριο Θεάτρου, Ψηφιακά ταξίδια ανά την Ελλάδα και Μελέτη Ελληνικών Κειμένων για προχωρημένους μαθητές.

Βεβαίως και ο αριθμός των καθηγητών του Ιδρύματος άλλαξε πολύ με το πέρασμα του χρόνου. Ακολουθώντας την επιθυμία του Καπετάνιου Τσάκου, γαλουχημένοι μαθητές του Ιδρύματος έχουν την ευκαιρία να διδάσκουν εδώ. Όλοι οι εκπαιδευτικοί που έχουμε σήμερα είναι πρώην μαθητές μας. Αυτό είναι σημαντικό γιατί νιώθουν ιδιαίτερη στοργή για το Ίδρυμα και προσπαθούν να διαδίδουν όχι μόνο τις γνώσεις τους, αλλά και την αγάπη τους τόσο για την Ελλάδα, τη γλώσσα και τον πολιτισμό της, όσο και για τον Καπετάνιο Τσάκο και την οικογένειά του που χρηματοδοτεί και υποστηρίζει ποικιλοτρόπως το μεγάλο μας έργο εδώ και τέσσερις δεκαετίες.

Ως εκ τούτου, οι περισσότεροι καθηγητές είναι Ουρουγουανοί κι απέκτησαν κοντά μας τις γνώσεις που τώρα διδάσκουν. Ανάμεσα στους καθηγητές έχουμε δύο Ελληνίδες, μία από αυτές είναι αποσπασμένη εκπαιδευτικός από το Υπουργείο Παιδείας και Θρησκευμάτων. Η παρουσία τους φέρνει την Ελλάδα ακόμα πιο κοντά και είναι εξαιρετικοί σύμβουλοι για διδακτικές και γλωσσικές απορίες.

Το Ίδρυμα βεβαίως δεν λειτουργεί απομονωμένα, αλλά συντονίζεται με άλλους φορείς της χώρας. Στενή είναι η επικοινωνία με την Ελληνική Πρεσβεία και την Ελληνική Κοινότητα στο Μοντεβιδέο: αμοιβαία συμμετοχή στους εορτασμούς του κάθε φορέα, καθώς και διοργάνωση από κοινού λοιπών εκδηλώσεων, όπως ο διαγωνισμός που πραγματοποιήθηκε πέρυσι για τα 200 χρόνια της ελληνικής Επανάστασης.
Το Υπουργείο Παιδείας της Ουρουγουάης υποστηρίζει εκδηλώσεις που διοργανώνουμε, όπως, για παράδειγμα, ελληνικά κινηματογραφικά αφιερώματα στην Ταινιοθήκη Ουρουγουάης και τις Ημέρες Ομήρου, που αποτελούνταν από μαραθώνιες αναγνώσεις των ομηρικών επών.

Αποτελώντας ενεργό μέλος του δικτύου EUNIC (European Union National Institutes for Culture) διοργανώνουμε κάθε χρόνο σε συνεργασία με τα λοιπά ευρωπαϊκά ινστιτούτα εκδηλώσεις, όπως η Ημέρα των Ευρωπαϊκών Γλωσσών, καλλιτεχνικές εκθέσεις, ποικίλα φεστιβάλ, συναυλίες, κ.λπ.

Εξαιρετικές σχέσεις έχουμε και με την Ορθόδοξη Ελληνική Αρχιεπισκοπή Νοτίου Αμερικής. Ένα χαρακτηριστικό παράδειγμα είναι η διοργάνωση της Kληρικής και Λαϊκής Συνάντησης των Ελληνικών Κοινοτήτων που θα γίνει φέτος, αν το επιτρέψει η πανδημία.

Χάρη στη σύμβαση που έχει υπογραφεί με τη Σχολή Ανθρωπιστικών Σπουδών του Κρατικού Πανεπιστημίου, το Ίδρυμα λαμβάνει χώρα και στο ετήσιο πολυπολιτισμικό φεστιβάλ Culturafest, με τη συμμετοχή της Χορωδίας μας και της ομάδας χορού μας. 

Στήριξη παρέχουμε και στο Δημοτικό Σχολείο «Grecia», το οποίο έχει αδελφοποιηθεί με το δημοτικό σχολείο «Ουρουγουάη» στον Πειραιά, με καθηγητές του Ιδρύματος να συνεργάζονται με τους δασκάλους του, κατά την προετοιμασία εορτασμών ελληνικών επετείων.

Ώς μέλος της Διεθνούς Εταιρείας Φίλων Νίκου Καζαντζάκη, το Ίδρυμα  αποτελεί έδρα του τμήματος Ουρουγουάης και συνεισφέρει στη μετάφραση του δελτίου τους στα ισπανικά.

Το Ίδρυμα ως κέντρο πολιτισμού ελκύει ερευνητές και συγγραφείς που ζητάνε υποστήριξη για την έκδοση, μετάφραση ή παρουσίαση βιβλίων. Ενδεικτικό παράδειγμα αυτής της δράσης είναι η έκδοση του βιβλίου «Σύχγρονη ελληνική ποίηση. Η γενιά του ΄30» του φιλολόγου Álvaro Gallardo, που αποτελεί ενδελεχή μελέτη για τη γνωστή αυτή γενιά και περιλαμβάνει επιλεγμένα ποιήματα μεταφρασμένα στα ισπανικά. Άλλο παράδειγμα αποτελεί η μετάφραση της έρευνας του καθηγητή Αναστάσιου Τάμη «Οι ‘Ελληνες της Λατινικής Αμερικής» που επιμελήθηκε η πρώην διευθύντρια του Ιδρύματος και ελληνίστρια κα Margarita Larriera. Πρόκειται για μια δίγλωσση ιστορική καταγραφή και ανάλυση του Ελληνισμού της Νότιας Αμερικής. Άλλο σημαντικό έργο που εκδόθηκε από το Ίδρυμα είναι η μετάφραση στα ισπανικά του βιβλίου γραμματικής «Η Ελληνική Γλώσσα» του Άγγλου καθηγητή του Πανεπιστημίου της Οξφόρδης, κου Peter Mackridge. Η μετάφραση έγινε με τη συνεργασία δυο καθηγητών κι ενός προχωρημένου μαθητή του Ιδρύματος. 10’30 7-32

Το έργο του Ιδρύματος έχει αναγνωριστεί από πολλούς σημαντικούς φορείς. Τα σχεδόν τριάντα μετάλλια, διπλώματα και βραβεύσεις το αποδεικνύουν. Μεταξύ άλλων, το Ίδρυμα τιμήθηκε από την Ακαδημία Αθηνών σε επιβράβευση του έργου του για την διάδοση της Ελληνικής γλώσσας και του πολιτισμού.
Επίσημο εξεταστικό κέντρο πιστοποίησης Ελληνομάθειας έχει οριστεί το Ίδρυμα από το Κέντρο Ελληνικής Γλώσσας του Υπουργείου Παιδείας και Θρησκευμάτων από το 2000, ενώ με μεγάλη τιμή λάβαμε πέρυσι και την επίσημη αναγνώρισή μας ως Τμήματος Ελληνικής Γλώσσας και Πολιτισμού, από το ίδιο Υπουργείο.

Το 1999, ο Καπετάν Τσάκος τιμήθηκε από τη Νομαρχία Αθηνών με τον τίτλο του «Πρέσβη του Ελληνισμού», τίτλο που τιμά αυτούς που αφιερώνονται στη διάδοση του ελληνισμού ανά τον κόσμο. Χρόνια αργότερα την ίδια αναγνώριση έλαβε και η τότε Διευθύντρια του Ιδρύματος κα Margarita Larriera.

Η Ορθόδοξη Ελληνική Εκκλησία Νοτίου Αμερικής τον τίμησε με την απονομή του «Σταυρού του Αγίου Στεφάνου» και ο Δήμαρχος Αθηναίων με το «Μετάλλιο της πόλεως των Αθηνών».

Οι δραστηριότητες για να επιτευχθούν οι στόχοι του Ιδρύματος είναι πολυάριθμες. Εκτός από όσα προαναφέρθηκαν, το Ίδρυμα επιχορηγεί την εβδομαδιαία ραδιοφωνική εκπομπή «Ταξίδι στην Ιθάκη», από το 2005, η οποία διαδίδει την ελληνική μουσική και ενημερώνει το κοινό τόσο για την ελληνική επικαιρότητα όσο και για τις δραστηριότητες του Ιδρύματος.

Αυτές τις τέσσερις δεκαετίες παραδόθηκαν πολλές υποτροφίες σε μαθητές και καθηγητές του Ιδρύματος που ταξίδεψαν στην Ελλάδα και συμμετείχαν σε προγράμματα ελληνικής γλώσσας και πολιτισμού. Η προσφορά αυτών αποτελεί τόσο πρωτοβουλία του Ιδρύματος όσο και άλλων φορέων που συντονίζουν τη διαδικασία μαζί μας.

Πριν κλείσουμε, ας παρακολουθήσουμε τα μηνύματα μιας μαθήτριας κι ενός καθηγητή μας.

[Μικρά βίντεο μαθήτριας κι καθηγητή]

Σκοπός μας ήταν να σας παρουσιάσουμε μια γενική άποψη του σημαντικού εκπαιδευτικού έργου που επιτελεί το Ίδρυμα εδώ και 43 χρόνια. Με μεγάλη χαρά σας περιμένουμε στο Μοντεβιδέο για να δείτε από κοντά πόσο δυνατά χτυπά η καρδιά του ελληνισμού 13.000 χιλιόμετρα από την Ελλάδα.

Ευχαριστούμε,
